TV2/Nord fortalte den 9. juli historien om Tomas Matulaitis fra Litauen, der havde fået arbejde hos vinduespudser Thomas Ørum fra Aalborg gennem et vikarbureau i Vejle. Bureauet havde ikke sørget for overenskomst for den unge litauer - og arbejdsgiveren slog alarm. Nu fastslår beskæftigelsesminister Claus Hjorth Frederiksen, at der SKAL arbejdes på overenskomstmæssige vilkår - også selvom ansættelsen sker via et vikarbureau. Det var den socialdemokratiske folketingsmand Bjarne Laustsen, der stillede spørgsmål til ministeren på baggrund af indslaget i TV2/Nord.

Opsummering:
Østeuropæiske arbejdere skal have overenskomstmæssig løn - uanset om de får arbejde gennem et vikarbureau. Det fastslår beskæftigelsesministeren på baggrund af en sag fra Nordjylland.